L'activitat de la pesca de l'angula ( Anguilla anguilla ) a la zona del delta de l'Ebre està regulada per l'Ordre de 30 de juliol de 1999, per la qual es regula la pesca de l'angula al delta de l'Ebre, modificada per l'Ordre MAH/486/2006, de 17 d'octubre, i per l'Ordre AAM/212/2011, de 10 d'agost.
L'article 3 de l'Ordre de 30 de juliol de 1999, modificat per l'article 1 de l'Ordre MAH/486/2006, de 17 d'octubre, estableix que la campanya de pesca de l'angula s'inicia l'1 de novembre de cada any i finalitza el 20 de març de l'any següent.
La regulació de la pesca de l'angula s'efectua en el marc del Pla de gestió de l'anguila europea, aprovat per la Decisió de la Comissió d'1 d'octubre de 2010, i concretament del Pla de gestió de l'anguila europea a la conca de l'Ebre, integrat en el primer.
El delta de l'Ebre és una zona amb gran implantació del sector primari, on és especialment important el cultiu de l'arròs.
La compatibilitat de la pesquera de l'angula amb la resta de les activitats econòmiques i amb les problemàtiques diverses que les afecten no sempre és fàcil.
El juliol de 2010 va ser confirmada la presencia del cargol poma en els camps de cultiu d'arròs del Delta, i conseqüentment s'han hagut de prendre mesures dràstiques de prevenció i lluita contra aquesta plaga declarada com a tal a l'hemidelta esquerre mitjançant l'Ordre AAR/404/2010, de 27 de juliol.
El cargol poma és un mol·lusc gasteròpode aquàtic (d'aigua dolça) de la família dels Ampullariidae, procedent d'una extensa àrea de l'Amèrica del Sud.
Està considerada una de les 100 espècies invasores més perjudicials del món i ha causat estralls en cultius de zones humides, sobretot en arrossars, arreu dels llocs del món que ha colonitzat.
Les mesures de control establertes en el Pla d'acció contra el cargol poma inclouen, a més d'una prospecció intensiva i la retirada manual dels cargols i les postes d'ous, diverses obres i determinades actuacions de contenció i/o eliminació en els canals i desguassos, la col·locació de filtres i barreres físiques, i la realització de tractaments en les zones i camps més envaïts.
L'eixugada dels camps d'arròs s'ha confirmat també com una molt bona mesura per eliminar les poblacions de cargol poma.
Les activitats de lluita contra el cargol poma afecten molt negativament la pesquera de l'angula, especialment quan es tracta d'actuacions dutes a terme durant els mesos d'hivern, en què tradicionalment s'ha desenvolupat la campanya de pesca.
Per això, la impossibilitat d'establir un programa i un calendari concret d'actuacions d'eradicació del cargol i l'objectiu lògic d'evitar que els pescadors autoritzats pateixin pèrdues econòmiques aconsellen d'establir un mecanisme més àgil que el vigent per a la localització de la campanya de pesca de l'angula, sempre que el calendari fixat tingui en compte la conservació del recurs i, per tant, s'adoptin les mesures correctores que en aquest sentit resultin necessàries, un cop consultat el departament competent en matèria de medi ambient ja que es tracta d'un espai natural protegit.
La delegació en favor de la Direcció General de Pesca i Afers Marítims de l'exercici de la competència per establir anualment el període de vigència de la campanya de pesca de l'angula facilitarà la compatibilització del calendari d'actuacions de lluita contra el cargol poma amb una explotació pesquera econòmicament rendible alhora que respectuosa amb el manteniment de l'esforç pesquer dins del previst en el Pla de gestió de l'anguila.
L'article 119 de l'Estatut d'autonomia de Catalunya atribueix competència exclusiva a la Generalitat de Catalunya en matèria de pesca marítima en aigües interiors, la regulació i gestió dels recursos pesquers, així com la regulació i la gestió del marisqueig i l'establiment de les condicions per practicar-los.
L'article 27.b) de la Llei 2/2010, de 18 de febrer, de pesca i acció marítimes, estableix que el departament competent en matèria de pesca i acció marítimes pot adoptar mesures de regulació de l'esforç pesquer mitjançant la limitació del temps o l'horari de l'activitat amb la finalitat de conservar els recursos pesquers i marisquers.
Segons disposen els articles 8 de la Llei 26/2010, de 3 d'agost, de règim jurídic i de procediment de les administracions públiques de Catalunya, i 13 de la Llei 30/1992, de règim jurídic de les administracions públiques i del procediment administratiu comú, els òrgans administratius poden delegar l'exercici de les competències que tenen atribuïdes en altres òrgans de la mateixa administració pública.
Aquesta delegació, que pot ser general, haurà de ser publicada en el diari o butlletí oficial que correspongui.
El Decret 115/2015, de 22 de juny, de canvi de denominació d'un departament i de modificació del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, ha establert que la denominació del departament competent en matèria de pesca serà la de Departament d'Agricultura, Ramaderia, Pesca i Alimentació.
Es modifica l'article 3 de l'Ordre de 30 de juliol de 1999, per la qual es regula la pesca de l'angula al delta de l'Ebre, que queda redactat de la forma següent:
"La campanya de pesca de l'angula al delta de l'Ebre tindrà una durada màxima de quatre mesos i vint dies comptats consecutivament i s'establirà anualment per resolució de la persona titular de la Direcció General de Pesca i Afers Marítims, que, si s'escau, haurà d'establir les mesures correctores adients per tal de preservar aquest recurs marí en el marc del Pla de gestió de l'anguila europea a la conca de l'Ebre i l'establert a la Llei 2/2010, de 18 de febrer, de pesca i acció marítimes.".
S'afegeix un nou precepte a l'Ordre de 30 de juliol de 1999, l'article 11, que tindrà la redacció següent:
"Els incompliments de les disposicions de la present Ordre seran objecte de sanció, d'acord amb els termes previstos a la Llei 2/2010, de 18 de febrer, de pesca i acció marítimes.".
Aquesta disposició entrarà en vigor l'endemà de la seva publicació al D iari O ficial de la G eneralitat de C atalunya.